**Predkladacia správa**

Návrh zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál.

Návrh zákona sa vypracováva nadväzne na programové vyhlásenie vlády SR, v ktorom sa vláda s cieľom eliminovať krátenie prijatých tržieb, zaviazala novelou zákona o používaní elektronickej registračnej pokladnice zabezpečiť rozšírenie priameho elektronického prepojenia registračných pokladníc.

Navrhuje sa, aby podnikateľské subjekty boli povinné na účely evidencie prijatých tržieb používať registračnú pokladnicu, tzv. pokladnicu e-kasa klient, ktorá bude prepojená so systémami finančnej správy.

Systém e-kasa bude pre podnikateľov znamenať zníženie administratívnej záťaže pri obstarávaní hardveru, zníženie nákladov pri prevádzke, kontinuálny prechod medzi účtovnými dňami, export dát na zjednodušenie podávania kontrolného výkazu na účely DPH, dostupnosť dát počas archivácie. Zákazníkom systém umožní overenie pravosti pokladničných dokladov v reálnom čase.

Vzhľadom na to, že návrh zákona v čl. I je technickým predpisom, podlieha notifikačnému procesu podľa smernice E**urópskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti**(kodifikované znenie) (Ú. v. EÚ L 241, 17.9.2015). Vnútrokomunitárne pripomienkové konanie bolo ukončené 3. septembra 2018 bez pripomienok.

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými  právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. Tento súlad je spracovaný formou doložky zlučiteľnosti.

Návrh zákona v čl. I má

- negatívny vplyv na rozpočet verejnej správy, a to výdavky na úpravu informačného systému , rozšírenie existujúcej infraštruktúry,  na úpravy portálu finančnej správy a mzdové výdavky vo finančnej správe a zároveň má aj pozitívny vplyv na rozpočet verejnej správy (vplyvy bližšie uvedené v analýze vplyvov na rozpočet verejnej správy),

- negatívny vplyv na podnikateľské prostredie, ale má aj propodnikateľské vplyvy (vplyvy bližšie uvedené v analýze vplyvov na podnikateľské prostredie),

- pozitívny vplyv na informatizáciu spoločnosti (vplyvy bližšie uvedené v analýze vplyvov na informatizáciu spoločnosti).

Návrh zákona v čl. I  nemá sociálne vplyvy, nemá vplyv na životné prostredie a ani na služby verejnej správy pre občana.

Návrh zákona v čl. II, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov má negatívne aj pozitívne vplyvy na rozpočet verejnej správy a vplyv na podnikateľské prostredie (vplyvy bližšie uvedené v analýze vplyvov na rozpočet verejnej správy).

Návrh zákona v čl. II nemá sociálne vplyvy, nemá vplyv na životné prostredie a ani na služby verejnej správy pre občana.

Návrhy zákonov v čl. III, ktorým sa dopĺňa zákon č. 222/2004 Z. z. o dani z pridanej hodnoty v znení neskorších predpisov a v článku IV, ktorým sa mení zákon č. 235/2012 Z. z. o osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov nemajú vplyv na štátny rozpočet, podnikateľské prostredie, sociálne vplyvy, nemajú vplyv na životné prostredie, informatizáciu spoločnosti a ani na služby verejnej správy pre občana.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu. Návrh zákona sa predkladá na rokovanie vlády SR s rozporom.

Účinnosť návrhu zákona sa navrhuje od 1. januára 2019.